SKRIFTLIG FORESPØRGSEL E-0422/00

af Mihail Papayannakis (GUE/NGL) til Kommissionen

(23. februar 2000)

Om: Opstilling af DEI-elmaster på Kykladerne

DEI (det offentlige elektricitetsselskab) har i adskillige år bestræbt sig på at gøre det muligt at overføre højspændingselektricitet fra Evia til øerne Andros, Tinos, Siros og Mikonos, hvor der skal opstilles de fornødne elmaster. Dette har allerede givet anledning til heftige protester fra disse øers indbyggere, og der er kommet en afgørelse om afslag fra Statsrådet.

Under henvisning til følgende:

- det følsomme miljø på disse øer, der kendetegnes af deres landskabers helhed og enkle symmetri, kan ikke tåle den slags indgreb,

- de elektriske højspændingskabler har vist sig at have visse sundhedsskadelige virkninger,

- energiprojekterne bør ske med et langsigtet perspektiv og en samlet prognose og vurdering af virkningerne på miljøet,

- i følsomme økosystemer, der især kendetegnes af at være isolerede med en rig eller enestående mangfoldighed af liv, kan kun skånsomme tekniske projekter og indgreb betragtes som bæredygtige og tilladelige,

- beskyttelsen af de følsomme økosystemer er nedfældet i såvel forfatningens paragraf 24 og 106 som EF-traktatens artikel 174, og

- det hedder i Statsrådets afgørelse: Installation af et højspændingsnet gennem opstilling af elmaster er i sig selv et groft overgreb på det kykladiske landskab; dette landskab, som kendetegnes af sin enkle symmetri og store naturskønhed, er uløseligt forbundet med Kykladernes særlige kulturelle karakteristika og tillige fredet i overensstemmelse med forfatningens paragraf 24,

bedes Kommissionen besvare følgende: Agter Kommissionen at skride ind over for de græske myndigheder og foreslå, at DEI undersøger mulighederne for alternative løsninger (etablering af forbindelser på havbunden, underjordiske kabler, miljøvenlige energiformer), selvom dette måske vil være forbundet med højere omkostninger, med henblik på at beskytte Kykladernes kulturarv og arkitektoniske seværdigheder samt miljøet og folkesundheden i overensstemmelse med bogstav og ånd i den græske forfatning og de hævdvundne principper om en bæredygtig udvikling (traktatens artikel 174) samt beskyttelse af den menneskelige sundhed (traktatens artikel 152)?

Svar afgivet på Kommissionens vegne af Loyola de Palacio

(11. april 2000)

Normalt går fællesskabspolitikken for det transeuropæiske energinet ud på at fremme sammenkobling af elektricitetsnet til hovednet på fastlandet. Denne sammenkobling gør det muligt at rationalisere elproduktionen på øerne, at nedsætte produktionsomkostningerne samt teknisk set at udnytte de store muligheder for at producere elektricitet på basis af vedvarende energikilder på øerne, såsom vindenergi.

I henhold til Fællesskabets retningslinjer for det transeuropæiske energinet er følgende blevet anerkendt som projekt af fælles interesse: a 9: Grækenland: sammenkobling mellem øerne og mellem øerne og fastlandet.

Det er rigtigt, at Statsrådet i Grækenland har tilbagetrukket det offentlige elselskab (DEI)'s tilladelse til at opstille højspændingsmaster på visse kykladiske øer.

Det offentlige elselskab genoptog dog behandlingen af projektet og opnåede i forbindelse med programmet for det transeuropæiske energinet i 1999 medfinanciering til at udføre en forundersøgelse samt en teknisk og miljømæssig vurdering til sammenkobling mellem de sydlige kykladiske øer og elnettet på fastlandet i Grækenland.

Nettet og de tekniske løsninger, der skal bruges til sammenkoblingerne, samt tilladelsesprocedurer skal være i overensstemmelse med Fællesskabets direktiver, herunder direktiverne om miljøbeskyttelse.